Sødisbakke Festival åbnede i dag, hvor udviklingshæmmede kunne slå sig løs. Her kunne man finde nye venskaber eller måske ligefrem kærligheden.

Udover festtelt og hestevognskørsel var der et datingtelt på Sødisbakke Festival, som i dag slog dørene op for ca. 400 mennesker. Her kunne deltagerne hænge et billede op på et kærestetræ, hvor interesserede havde mulighed for at kontakte dem. 28-årige Senko Neda er beboer på Sødisbakke, og han havde store forventninger til dagen. - Jeg håber, at jeg kan finde en kæreste, som jeg kan være sammen med resten af mit liv, siger Senko Neda. Senko var især interesseret i Maja Brosø, en anden beboer på Sødisbakke. Han har i længere tid haft et godt øje til hende, og hun var også inde i datingteltet. - Jeg kunne godt finde på at være kærester med Senko, for han er sød og får mig til at føle mig tryg, siger Maja Brosø. Heldet var altså med de to turtelduer, der sidst på dagen med et smil på læben kunne kalde sig kærester. Festivalen fortsætter i morgen, hvor deltagerne igen har mulighed for at finde kærligheden.